De fleste har hørt om Jellingstenene, der beskriver overgangen fra den hedenske vikingetid til den kristne middelalder.

Godt en kilometer derfra i centrum af den sydjyske by ligger Danmarks ældste opholdscenter for asylansøgere.

Siden de første flygtninge kom til byen i 1992 har tusindvis af asylansøgere boet i byen. Bosniere, kosovoalbanere, irakere og nu mange syrere og afghanere har mødt lokalbefolkningen lige ved Danmarks dåbsattest, som Jellingstenene også kaldes.

- Stedet er en institution på lige fod med andre institutioner i byen. Musikfestivalen, seminaret, boldklubben og børneinstitutionerne, siger antropolog Birgitte Romme Larsen fra Københavns Universitet.

Hun er i gang med at undersøge, hvordan mødet mellem asylcenteret og byen foregår.

- Der er en tendens til at undersøge de steder, hvor der opstår problemer og se på, hvad der går galt. Men det er også vigtigt at undersøge de steder, hvor det umiddelbart fungerer, siger hun om formålet med forskningen.

Hun har fået 2,2 millioner kroner af Det Frie Forskningsråd til se nærmere på Jelling og asylcenteret.

Et samlingssted for unge

Byens SFO, fritidsklub og ungdomsklub ligger midt i asylcenteret. Her møder 17-årige Abdullah Ghaleb fra Kuwait Jellings unge i ungdomsklubben flere gange om ugen.